Венсан Воатюр
Песен

Превод от френски: Пенчо Симов, 1978

chitanka.info

Един умира по причина,

че не получил орден нов,

от ревност друг почти почина,

а аз умирам от любов.

Самият Прометей, когото

наказа Зевсов гняв суров,

не мре, със орлов клюн в бедрото,

а аз умирам от любов.

Така, далеч от всички хора,

Тирзис[1] със своя тъжен зов

разпръсваше печал в простора,

а аз умирам от любов.

Тирзис и мрамора успял би

да трогне; екът е готов

да умножава тези жалби,

а аз умирам от любов.

[1] Тирзис. — Един от овчарите на Вергилий (VII еклога). ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.